次韵似表謝胡士曹分梅花
作者：周紫芝
朝代：宋

paragraphs: 李侯自以詩名家，詩成與月爭霜華。
誰將尤物調韵語，拄笏騎曹分好花。
花寒力淺香微透，惱亂詩翁作詩瘦。
對花欲作楚狂顛，草賦誰居廣平右。
但愁急管吹羌胡，便應買酒煩長鬚。
參横想見綠衣舞，月中笑語花微臞。
天香艷艷與誰好，君家兄弟元三株。
明日新詩入花蕚，人間此事應久無。
可憐多病閉門叟，對月痴坐空中書。